Návrh na rozšírenie liberalizácie obchodu s poľnohospodárskymi výrobkami medzi Slovenskou republikou a Európskou úniou.

	Prvé kolo rokovaní o liberalizácii obchodu s poľnohospodárskymi komoditami sa ukončilo v roku 2000. Výsledkom týchto rokovaní bolo rozšírenie liberalizácie obchodu v tomto sektore, a to jednak zavedením systému “dvojitá 0” u niektorých vybraných komodít v rámci stanovenej kvóty tak pri dovoze, ako aj pri vývoze, tiež odstránenie cla u vybraných položiek tak na strane EÚ,  ako aj SR. Taktiež v rámci týchto rokovaní boli dohodnuté preferenčné colné sadzby. Vláda Slovenskej republiky odsúhlasila návrh na liberalizáciu obchodu v oblasti agrárnych výrobkov uznesením č. 445 zo dňa 14. 6. 2000. Dohodnuté preferencie sa predbežne uplatňujú od 1. 7. 2000 ako autonómne opatrenia.

Po ukončení prvého kola rokovaní s EÚ  za oblasť obchodu s poľnohospodárskymi výrobkami v roku 2000 sa obe strany dohodli, resp. súhlasili s pokračovaním v rokovaniach o ďalšej liberalizácii poľnohospodárskeho obchodu. V prvom kole  bol liberalizovaný obchod menej a stredne citlivých komodít, oproti tomu druhé kolo rokovaní bolo zamerané na prehĺbenie procesu liberalizácie v tých sektoroch poľnohospodárstva, ktoré boli doteraz z procesu liberalizácie vylúčené, alebo sa liberalizovali len čiastočne.

	Expertné rokovania druhého kola tzv. “Double Profitu” s Komisiou EÚ boli otvorené v januári 2002 a ukončené 30. apríla 2002 zápisom z rokovania (Agreed minutes). V zápise sa obe strany dohodli na uplatňovaní rozšírených koncesných listín v oblasti poľnohospodárskych výrobkov od 1. 1. 2003 ako autonómne opatrenia do doby odsúhlasenia Doplnkového protokolu k Európskej dohode o pridružení SR k ES.     

	Expertné rokovania o liberalizácii obchodu v rámci “Double Profitu” boli zamerané na citlivejšie komodity agrárneho sektoru ako obilniny, mliečne výrobky, hovädzie mäso atď. Súbežne s druhým kolom rokovaní o liberalizácii obchodu s poľnohospodárskymi výrobkami bola prerokovávaná aj dohoda o obchode s vínom a tiež Dohoda o vzájomnom uznávaní, kontrole a ochrane značiek vína, liehovín a aromatizovaných vínnych nápojov.
 	
 	Na úvodnom rokovaní v januári v Bratislave zástupcovia Komisie EÚ  predložili návrh postupu v rámci druhého kola rokovaní. Návrh bol rozdelený do 3 skupín:

1. komodity navrhnuté na Double Profit
2. komodity navrhnuté na odstránenie ad valorem ciel recipročne
3. komodity liberalizované v rámci 1. kola liberalizácie 

1. Komodity navrhnuté na “Double Profit”

Počas predchádzajúceho kola rokovaní o liberalizácii bola kvóta stanovená minimálne na úrovni tradičného obchodu za obdobie posledných troch rokov. V dôsledku vysokej colnej ochrany na oboch stranách je bežný obchod vo väčšine citlivých poľnohospodárskych komodít nízky až nulový. Preto Komisia EÚ navrhla v tomto kole liberalizácie tzv. “Double Profit”  zahŕňajúci skupinu výrobkov, na ktorých import sa v rámci kvóty neuplatňuje clo a zároveň sa na tieto výrobky neuplatňujú exportné dotácie. Ako ukazovateľ určenia výšky kvót pre nulovú liberalizáciu v sektore citlivých komodít bola použitá  2%-ná domáca spotreba s tým, že sa zohľadňoval aj exportný potenciál založený na výrobe a exportných kapacitách.  Kvóty sa podľa možnosti prispôsobili tak, aby pokrývali aspoň objem tradičného obchodu.  Pri stanovení kvóty sa zohľadňovala aj skutočnosť, či pre danú komoditu je SR alebo EÚ priamym importérom alebo priamym exportérom. 
Pre komodity,  zahrnuté do tejto skupiny výrobkov boli dohodnuté 0% clá pri stanovených kvótach, pričom sa vychádzalo z Komisiou navrhnutého systému určovania ich výšky s výnimkou, kde SR požadovala zvýšenie vývozných kvót, napr. pre kukuricu (CN1005) a pšenicu (CN1001). V tejto skupine sú tiež zahrnuté komodity, kde slovenská strana, vzhľadom na zvyšujúce sa vývozy požadovala navýšenie už uplatňovaných vývozných kvót ako napr. syry (CN0406), bravčové mäso (CN0203). Komodita ryža (CN1006) bude liberalizovaná jednostranne v prospech EÚ vzhľadom na skutočnosť, že táto komodita nie je výrobným a exportným artiklom  SR. Slovenská strana v rámci tejto skupiny pristúpila na liberalizáciu sektoru hovädzie mäso, vzhľadom na požiadavku slovenského výrobného zväzu oproti tomu ČR túto skupinu výrobkov neliberalizovala.      
Komodity s dohodnutými preferenciami v rámci  tzv. “Double Profit” sú uvedené v  listine  IIA ( vývoz zo SR do EÚ) a v listine  IIB (dovoz z EÚ do SR).
Modelový dosah liberalizácie tejto skupiny výrobkov na  štátny rozpočet, vypočítaný zo skutočných dovozov v r. 2001 a z úrovne colných sadzieb r. 2002, je 159,70 mil. Sk (tabuľka č. 1).

2. Komodity navrhnuté na odstránenie ad valorem ciel recipročne

Do tejto skupiny  boli zaradené poľnohospodárske výrobky, pre ktoré Komisia EÚ navrhla recipročne zrušiť clá s  výnimkou zachovania špecifických ciel v EÚ v sektore ovocia a zeleniny, ak nie je rešpektovaná vstupná cena pre určité ovocie alebo zeleninu, pretože systém špecifických ciel je v Spoločenstve základným cenovým stabilizačným mechanizmom pre tieto trhy. V listine IA sú uvedené komodity, pre ktoré bude clo redukované na 0% pri vývoze zo SR do EÚ. V listine IB sú uvedené výrobky, pri ktorých bude redukované clo na 0% pri dovoze z EÚ do SR. Keďže u týchto komodít je vzájomný obchod medzi SR a štátmi  EÚ nízky, môžeme predpokladať, že odstránenie ciel na oboch stranách nebude mať negatívny vplyv na štátny rozpočet a tiež na zamestnanosť v SR. Výnimku, čo sa týka dosahu na štátny rozpočet v SR, tvoria jedine živé kvety, kde bolo clo redukované zo 17% na 0%. K tomuto kroku slovenská strana pristúpila z toho dôvodu, že sa  v SR  kvety pestujú len vo veľmi obmedzených množstvách, čo nepokrýva spotrebu a dopyt je krytý dovozom prevažne z EÚ. Tento krok vychádzal z predpokladu, že na základe zníženého cla sa docieli aj  zníženie cien pre konečného spotrebiteľa.  
Modelový dosah liberalizácie tejto skupiny výrobkov na  štátny rozpočet, vypočítaný zo skutočných dovozov v r. 2001 a z úrovne colných sadzieb r. 2002,  je 84,51 mil. Sk (tabuľka č. 2).

3. Komodity liberalizované v rámci 1. kola liberalizácie 

V rámci tejto skupiny boli prerokované komodity, ktoré boli navrhované na liberalizáciu v rámci I. kola rokovaní (v roku 2000), ale neboli odsúhlasené jednou alebo druhou stranou a tiež komodity, u ktorých jedna zo strán mala záujem o úpravu existujúcich preferencií (napr. med, syry, bravčové mäso zo strany SR).
Jedna z komodít, ktoré neboli v 1. kole akceptované slovenskou stranou z dôvodu výšky navrhovanej kvóty EÚ pre vývoz, sú jablká (CN 0808 10). V rámci tohto kola liberalizácie bola dohodnutá výrazne vyššia kvóta na vývoz zo SR do EÚ a to 15 000 ton pri 0% cle oproti pôvodnej 250 ton pri 0% cle. Ďalej u komodity med (CN 0409 00 00) sa uplatňuje kvóta 160 ton pre vývoz zo SR do EÚ pri 17% cle (čo predstavuje asi 17% z celkových vývozov SR do EÚ) a vývozy nad stanovenú kvótu sú zaťažené v EÚ clom 93%. Pre túto komoditu bolo v rámci II. kola rokovaní  dohodnuté recipročné zníženie cla na 0%  bez obmedzenia, čím sa výrazne zvýhodnia vývozy tejto komodity do EÚ. Pre komodity bravčové mäso (CN 0203), syry (CN 0406) boli navýšené kvóty tak pre vývoz ako aj dovoz. 

V rámci tohto kola liberalizácie bola prerokovávaná tiež otázka obchodu s vínom a Dohoda o uznávaní, ochrane a kontrole značiek vína , liehovín a aromatizovaných vinných nápojov. Čo sa týka obchodnej dohody, táto bola uzavretá, aj keď sa nepodarilo slovenskej strane získať požadovanú výšku kvóty na vývoz do krajín EÚ, pretože zástupcovia Komisie trvali pri stanovení kvót na trojročnej obchodnej bilancii medzi SR a EÚ. Dohodnuté preferencie sú uvedené v listine III A (vývoz zo SR do EÚ) a v listine III B (dovoz z EÚ do SR). V rámci dohodnutých kvót sa obe strany dohodli, že sa nebudú poskytovať žiadne exportné dotácie tak pri preferenčnom cle 0%, ako aj pri preferenčnej colnej sadzbe 25% na dovoz z EÚ pre komodity CN 2204 29 (víno v obaloch nad 2 l) pri kvóte 20.000 hl. Dosah liberalizácie tejto skupiny výrobkov  na štátny rozpočet vypočítaný zo skutočných dovozov v r. 2001 a z úrovne colných sadzieb r. 2002 je cca 25,24  mil. Sk.

	Celkový, modelovo vypočítaný dosah na štátny rozpočet Slovenskej republiky bude vplyvom nevybratia ciel 269 mil. Sk. Odstránením ciel sa však na jednej strane znížia koncové ceny výrobkov pre zákazníkov v SR a na druhej strane sa znížia ceny na trhoch jednotlivých krajín EU. Zvýši sa konkurencie-schopnosť slovenských výrobcov, čo môže mať vplyv na zvýšenie vývozu do krajín EU a následné zníženie záporného salda obchodnej bilancie.